Miroslav Konštanc Adam

Dr. h. c. Prof. ICDr. Mgr. MVDr. Mons. **Miroslav Konštanc Adam**, OP (* 2. august 1963, Michalovce, ČSSR) je slovenský katolícky kňaz, rehoľníkdominikán, teológ, kánonista, cirkevný sudca a univerzitný profesor. Od roku 2016 pôsobí ako prelát audítor Tribunálu Rímskej roty. V rokoch 20122017 pôsobil ako rektor Pápežskej univerzity svätého Tomáša Akvinského v Ríme. Je vyštudovaný veterinárny lekár.

Od roku 2010 je čestným občanom mesta Michalovce. Hovorí ôsmimi jazykmi. Je členom Slovenskej spoločnosti kánonického práva, Společnosti pro církevní právo, Associazione Canonistica Italiana a Consociatio internationalis Studio Iuris Canonici Promovendo.

## Život
Adam sa narodil v roku 1963 v Michalovciach do robotníckej rodiny. Prvé štyri roky navštevoval základnú školu v mestskej časti Topoľany, neskôr pokračoval na IV. a na I. ZDŠ v Michalovciach. Po štúdiách na michalovskom Gymnáziu Pavla Horova (1982 až 1987) absolvoval s vyznamenaním štúdium na Univerzite veterinárskeho lekárstva v Košiciach. V rokoch 1987 až 1990 pracoval v Štátnom veterinárnom ústave v Michalovciach ako veterinár, bakteriológ a hygienik.

26. februára 1989 vstúpil do tajného noviciátu rehole dominikánov a 28. apríla 1990 zložil prvé rehoľné sľuby. 13. apríla 1993 zložil doživotné sľuby. V rokoch 1990 až 1995 študoval filozofiu a teológiu na Cyrilometodějskej teologickej fakulte Palackého univerzity v Olomouci. 24. júna 1995 prijal kňazskú vysviacku a následne pôsobil ako kaplán študentov Ekonomickej univerzity vo farnosti Bratislava-Kalvária.

V septembri 1996 zložil v Prahe postgraduálnu lektorskú skúšku z teológie. V rokoch 1996 až 2001 absolvoval licenciátne a doktorské štúdium kánonického práva na Pápežskej univerzite svätého Tomáša Akvinského (Angelicum) v Ríme. V rokoch 2001 až 2010 bol odborným asistentom kánonického práva na Teologickej fakulte Trnavskej univerzity, v roku 2004 aj na Teologickom inštitúte svätého Tomáša Akvinského v Kyjeve.

V rokoch 2001 až 2005 bol provinciálom Rehole dominikánov na Slovensku.

V rokoch 2003 až 2005 pôsobil ako sudca Metropolitného tribunálu Košickej arcidiecézy. Dňa 11. októbra 2005 bol vymenovaný za profesora na Fakulte kánonického práva Angelica v Ríme. V letných mesiacoch rokov 2006 až 2007 pracoval ako obhajca zväzku na Metropolitnom tribunáli arcidiecézy Los Angeles v Kalifornii. Od roku 2006 pôsobí ako sudca prvej inštancie Interdiecézneho tribunálu Rímskej diecézy a ostatných diecéz Lazia.

Od roku 2009 pôsobí ako komisár Kongregácie pre náuku viery a takisto Kongregácie pre inštitúty zasväteného života a spoločnosti apoštolského života.

V decembri 2009 bol vymenovaný za dekana Fakulty kánonického práva a prorektora pápežskej univerzity Angelicum. 26. marca 2012 bol vymenovaný za rektora tejto univerzity. V roku 2014 ho pápež František vymenoval za člena pápežskej komisie na prípravu reformy procesov o uznaní neplatnosti kánonického manželstva. 22. marca 2016 bol vymenovaný za preláta audítora Tribunálu Rímskej roty. Slovenským sudcom v Rímskej rote bol už pred ním Daniel Faltin. 

13. júla 2019 ho Akadémia osteopatickej medicíny Alexandra IV. poctila čestným doktorátom z osteopatickej medicíny.

## Referencie

Kategória:Osobnosti z Michaloviec
Kategória:Slovenskí rímskokatolícki kňazi
Kategória:Slovenskí teológovia
Kategória:Katolícki teológovia 21. storočia
Kategória:Slovenskí kánonisti
Kategória:Slovenskí dominikáni
Kategória:Slovenskí univerzitní profesori
Kategória:Slovenskí sudcovia
Kategória:Slovenskí hygienici
Kategória:Slovenskí veterinári
Kategória:Vysokoškolskí dekani
Kategória:Držitelia čestných doktorátov v Taliansku
Kategória:Rektori vysokých škôl v Taliansku
Kategória:Vyučujúci vysokých škôl v Taliansku
Kategória:Vyučujúci na Teologickej fakulte Trnavskej univerzity v Trnave